
justeringer av intern budsjettfordelingsmodell – revidert forslag

Bakgrunn

I møte 21. juni (sak S30-06) ble forslag til justering av den interne budsjettfordelingsmodellen lagt frem for universitetsstyret til en første behandling. Styret gjorde et slikt vedtak: 

1. Forslag til justering av den interne budsjettfordelingsmodellen endres i samsvar med universitetsstyrets signaler, gitt i møtet.

2. Forslaget til justering av modellen sendes på høring til fakultetene/enhetene.

3. Styret ber universitetsdirektøren fremme ny sak om justering av den interne budsjettfordelingsmodellen høsten 2006 i forkant av budsjettfordelingen for 2007. 

I brev av 8. juli fra universitetsdirektøren ble saken sendt på høring til fakultetene/enhetene med høringsfrist 25. september (jf vedlegg 2). 

Alle fakultetene, Norges fiskerihøgskole og Universitetsbiblioteket har avgitt høringsuttalelse (jf vedleggene 3-9). 

Med bakgrunn i saksfremlegget i sak S30-06 og høringsuttalelsene fra fakultetene/enhetene inviteres styret til å gjøre endelig vedtak om justeringer i den interne budsjettfordelingsmodellen fra og med 2007.

Oppsummering av behandlingen av saken så langt

I møte 21. juni (sak S30-06, jf vedlegg 1) la universitetsdirektøren frem foreløpig forslag til justeringer i den interne budsjettfordelingsmodellen med bakgrunn i endringene i 2006 i den resultatbaserte forskningsbevilgningen og undervisningsbevilgningen i det nasjonale finansieringssystemet.  

Endringer i det nasjonale finansieringssystemet er som følger:


· Undervisingsbevilgningen

· Kun egenfinansierte (og altså ikke lenger eksternt finansierte) studiepoeng gis budsjettuttelling. 

· Forskningsbevilgning (resultatbasert)

· Publiseringspoeng er innført som ny resultatindikator, mens masterkandidater etc. og førstestillinger (antall professorer, førsteamanuenser etc) er tatt ut. 

· Uttelling for EU- midler økes vesentlig

· Som beregningsgrunnlag brukes resultatindikatorer fra siste år, og ikke gjennomsnitt for 3 år slik som tidligere. 

I saksfremlegget i møte 21. juni (sak S30-06) foreslo universitetsdirektøren følgende endringer i den interne budsjettfordelingsmodellen fra og med 2007. 

· Undervisningsbevilgningen 

· Kun egenfinansierte studiepoeng (og ikke lenger eksternt finansierte) studiepoeng gis budsjettmessig uttelling. 


· Forskningsbevilgningen 

· Publiseringspoeng innføres som ny resultatindikator med uttelling på 28 000 kr per publiseringspoeng.

· Masterkandidater etc. utgår som resultatindikator

· Uttelling for EU- midler økes fra 0,14 kr per tildelt krone til 0,75 kr per tildelt krone.

· Som beregningsgrunnlag for resultatindikatorene i den resultatbaserte forskningsbevilgningen benyttes gjennomsnitt for de to siste årene, og altså ikke de tre siste årene slik som tidligere.  

Under styrebehandlingen i juni (sak S30-06) signaliserte styret at det ville vurdere å øke resultatkomponentenes andel av det samlede budsjettet (på bekostning av basisbevilgningen) både i forhold til gjeldende fordelingsmodell og i forhold til direktørens forslag i sak S30-06, når saken ble lagt frem for endelig behandling i styret høsten 2006. 

På bakgrunn av styrets signaler ble fakultetene/enhetene i høringsbrevet bedt spesielt om å vurdere konsekvensene av høyere resultatuttelling i fordelingsmodellen i forhold til gjeldende fordelingsmodell og universitetsdirektørens forslag til modell i sak S30-06. Det ble det blant annet vist til at styret diskuterte en høyere uttelling for NFR-midler enn i direktørens forslag til ny modell i sak S30-06. I høringsbrevet ble det også vedlagt en ny beregning som viste fordelingen mellom de ulike komponentene i modellen ved ca 100 % videreføring av resultatkomponentene i det nasjonale finansieringssystemet. Dette for å illustrere forskjellene mellom en slik modell og universitetsdirektørens forslag i sak S30-06 som la til grunn ca 75 % videreføring av resultatkomponentene.

Tabellen under viser uttelling per enhet for de ulike resultatindikatorene i den resultatbaserte forskningsbevilgningen. Kolonne A viser hvordan de ulike indikatorene vektes etter at det nasjonale finansieringssystemet ble endret i 2006. Kolonne B viser gjennomsnittlig uttelling for de ulike indikatorene i det nasjonale finansieringssystemet i 2006, mens kolonne C viser uttellingen i det nasjonale systemet i 2007. Tallene for 2007 er basert på Regjeringens forslag til statsbudsjett for 2007 som ble lagt frem 6. oktober. Utellingen per resultatenhet i det nasjonale finansieringssystemet vil endres fra år til år fordi den resultatbaserte forskningskomponenten i den nasjonale modellen består av et fastsatt totalbeløp (pott) som fordeles mellom institusjonene på bakgrunn av oppnådde resultater (resultatindikatorene). Gjennomsnittlig uttelling det enkelte år nasjonalt vil da avhenge av pottens størrelse og oppnådde resultater. Kolonne D viser prisene/uttellingen i gjeldende interne budsjettfordelingsmodell, mens kolonne E viser priser/uttelling i universitetsdirektørens forslag til justeringer av intern modell i sak S30-06. I gjeldende interne modell og i forslag til justert intern modell i sak S30-06 benyttes faste priser for uttelling per resultatenhet. Dette altså i motsetning til nasjonalt finansieringssystem. I den interne modellen vil en forbedring i fakultetets/enhetenes resultater gi økt utteling i forskningsbevilgningen, mens nasjonalt vil uttellingen i forskningsbevilgningen også avhenge av andre institusjoners resultater.  

	
	Nasjonal finansieringssystem
	Intern budsjettfordelingsmodell

	
	
	Gjennomsnittlig utteling per resultatenhet
	Faste priser/uttelling per resultatenhet

	
	A
	B
	C
	D
	E

	
	Vekt
	2006
	2007
	Gjeldende modell
	Forslag justert modell i sak S30-06

	Doktorgradskandidater 
	30 %
	460 000 kr
	436 000 kr
	330 000 kr 
	330 000 kr

	Publiseringspoeng
	30 %
	45 600 kr
	40 000
	-
	28 000 kr

	Tildelte EU-midler
	20 %
	0,13 kr
	0,14 kr
	0,14 kr 
	0,75 kr

	Tildelte NFR-midler
	20 %
	1,79 kr
	1,62 kr
	0,14 kr 
	0,14 kr

	Masterkandidater etc.
	-
	-
	-
	11 000 kr 
	-


Høringssvarene fra fakultetene/enhetene

Høringsvarene fra fakultetene/enhetene er vedlagt (vedleggene 3-9) og er kort gjengitt under. 

Norges fiskerihøgskole (NFH)

NFH er positiv til bruk av resultatbasert finansieringssystem, men mener det vil være uheldige med for store årlige svingninger i bevilgningen over statsbudsjettet, og viser til at dette vil kunne medføre avsetninger i regnskapene, og nedlegging av kurs eller andre aktiviteter. Spesielt pekes det på at uttellingen for EU- og NFR- midler vil kunne svinge betydelig fra år til år, dersom resultatuttellingen for disse midlene er høy. Dette fordi inntektene her vil kunne variere en del fra år til år. NFH understreker derfor at det er viktig at gjennomsnittet av resultatindikatorene over flere år legges til grunn ved beregning av resultatuttellingen. 

NFH mener at en videreføring av prinsippet i gjeldende fordelingsmodell om 75 % videreføring av resultatkomponentene i det nasjonale finansieringssystemet er et hensiktmessig nivå, både når det gjelder undervisning og forskning. 

Matematisk-naturvitenskapelig fakultet (Mat.- nat.fak.)

Mat-nat.fak. foreslår at det brukes tre års gjennomsnitt for beregning av uttelling for resultatindikatorene i den resultatbaserte forskningsbevilgningen, slik som i gjeldende modell, i stedet for to år slik universitetsdirektøren foreslår i sak S30-06. Dette for å unngå for store tilfeldige svingninger i bevilgningen fra år til år. 

Videre foreslår Mat.-nat.fak. en annen innfasing av ny modell der målet er å oppnå en omfordeling av midler mellom fakultetene/enhetene i forbindelse med den tekniske omleggingen av modellen. Ved å sette satsene lavt på omleggingstidspunktet (i 2007) og øke dem etter hvert, vil omfordelingen skje gradvis over flere år. Dette i motsetning til universitetsdirektørens forslag i sak S30-06 som ikke legger opp til en slik umiddelbar omfordelingseffekt som følge av den tekniske omleggingen av modellen, men at omfordeling skjer ved at det enkelte fakultet/enhet oppnår bedre/dårligere resultater i årene fremover i forhold til utgangsposisjonen (2006-bevilgningen).  

Videre mener fakultetet at uttellingen for EU-midler bør være på samme nivå i forhold den nasjonale modellen som de øvrige resultatindikatorene for forskning i den interne modellen, dvs 75 %. 

Fakultetet mener også at det bør gis resultatuttelling for alle typer eksterne forskningsmidler, ikke bare EU- og NFR- midler. 

Humanistisk fakultet (Hum.fak.)

Hum.fak. slutter seg generelt sett til forslaget om å tilpasse Universitetets interne fordelingsmodell til det nasjonale finansieringssystemet. 

Fakultetet slutter seg til universitetsdirektørens forslag i sak S30-06 om å benytte to års gjennomsnitt ved beregning av resultatindikatorene i den resultatbaserte forskningsbevilgningen i den interne modellen. Dette til forskjell fra det nasjonale finansieringssystemet der kun tall for siste år legges til grunn. 

Hum.fak. peker på at det er forskjell mellom fakultetene når det gjelder mulighet til å skaffe EU-midler. Hum.fak. finner det rimelig at uttellingen for NFR-midler øker i forhold til universitetsdirektørens forslag i sak S30-06, for å oppnå et bedre samsvar mellom uttelingen for NFR-midler og EU-midler. 

På generelt grunnlag uttrykker Hum.fak. bekymring for at resultatbevilgningen skal økes vesentlig på bekostning av basisbevilgningen, særlig gjelder dette for undervisningsbevilgningen. Dette fordi fakultetet har mange små fag, særlig innenfor språk, med svak studentrekruttering, og som dermed produserer få studiepoeng. Skal bredden i studietilbudet opprettholdes, mener Hum.fak. at basisbevilgningen må opprettholdes på et forsvarlig nivå. 

Samfunnsvitenskapelig fakultet (SV-fak.)

SV-fak. mener at det fortsatt bør gis uttelling for eksternt finansiert studiepoeng i den interne budsjettfordelingsmodellen selv om slik uttelling ikke lenger gis i det nasjonale finansieringssystemet. Fakultetet viser her til at eksternt finansiert forskning premieres (EU-og NFR-midler), og mener at eksternt finansiert undervisning også bør premieres i det interne fordelingssystemet. Videre vises det til at bortfall av uttelling for eksternt finansierte studiepoeng, vil forverre konkurransesituasjonen på et marked der man allerede oppfattes som en dyr leverandør.  

SV-fak. stiller seg positive til en økning i resultatfinansieringen også ut over 75 % av uttelingen som gis i det nasjonale finansieringssystemet.  Fakultetet støtter forslaget om en gjennomsnittsberegning over flere år for resultatindikatorene i den resultatbaserte forskningsbevilgningen. Videre ønsker fakultetet å beholde masterkandidater som resultatindikator. Dette fordi fakultetet mener å ha oppnådd gode resultater ved at midlene har gått direkte til veileder. 

Fakultetet mener at uttellingen for EU-midler er satt for høyt i universitetsdirektørens forslag i sak S30-06. Videre mener fakultetet at uttellingen for NFR- midler bør øke slik at forskjellen mellom uttellingen for NFR- og EU-midler blir mindre. Fakultetet mener dessuten at andre finansieringskilder enn EU og NFR bør gis uttelling i den interne fordelingsmodellen. 

Fakultetet stiller seg positivt til innføring av publiseringspoeng som resultatindikator, men mener at antall publiseringspoeng fra 2004 også bør tas med grunnlaget for beregning slik at en økning i publiseringspoeng fra 2004 til 2005 gir positiv budsjettmessig uttelling bevilgningen til fakultetene/enhetene i 2007. Dette i motsetning til det universitetsdirektøren har lagt opp til i forslaget i sak S30-06. Begrunnelsen fra fakultetet er at de som har lagt ned arbeid med å registrere publikasjoner i 2004 og 2005 vil tape på dette, dersom dette ikke gjøres. 

Medisinsk fakultet (Med.fak.)

Med.fak. mener det er hensiktsmessig å videreføre undervisningsbevilgningen på samme nivå som tidligere, det vil si at uttellingen internt utgjør 75 % av uttellingen i det nasjonale finansieringssystemet. 

Med.fak. støtter forslaget om å innføre publiseringspoeng i den interne budsjettfordelingsmodellen, og slutter seg dessuten til forslaget om å benytte gjennomsnittet for to år for beregning av resultatindikatorene i forskningsbevilgningen. 

Fakultetet ønsker at det skal gis uttelling også for inntekter fra andre finansieringskilder enn EU og NFR, og finner det dessuten uheldig at uttellingen for masterkandidater foreslås tatt ut av den interne budsjettfordelingsmodellen. Dette fordi slike midler har blitt sett på som et virkemiddel for å oppmuntre ansatte til å påta seg veilederansvar for masteroppgaver. 

Med.fak. har i sin egen interne fordelingsmodell hatt dobbelt så høye satser for resultatuttelling i forskningsbevilgningen som Universitetet har hatt i den sentrale budsjettfordelingsmodellen. 

Juridisk fakultet (Jur.fak.)

Jur.fak. mener att både undervisningsbevilgningen og den resultatbaserte forskningsbevilgningen bør utgjøre 75 % av uttellingen i det nasjonale finansieringssystemet. Jur.fak. mener generelt at bevilgningen til fakultetet er for lav og at basisbevilgningen bør økes. 

Universitetsbiblioteket (UB)

UB viser i sitt høringsvar til at UB som en infrastrukturenhet, legger til rette både for undervisning og forskning og dermed indirekte bidrar både til produksjon av studiepoeng og publiseringspoeng. UB mener derfor at biblioteket må tilgodeses i den interne budsjettfordelingsmodellen 

Universitetsdirektørens vurderinger

Undervisningsbevilgningen 

SV-fak. finner det uheldig at universitetsdirektøren i sak S30-06 foreslår at eksternt finansierte studiepoeng ikke lenger skal gi uttelling i den interne budsjettfordelingsmodellen. Fakultetet mener denne ordningen bør opprettholdes internt ved Universitetet, selv om det ikke gis slik uttelling i det nasjonale finansieringssystemet. 

Universitetsdirektøren opprettholder imidlertid forslaget om at eksternt finansierte studiepoeng ikke lenger bør gis uttelling i den interne budsjettfordelingsmodellen. Dette begrunnes både med at det ikke lenger gis slik uttelling nasjonalt, og at et slikt system medfører en tilleggsfinansiering av studietilbud som allerede finansieres fullt ut eksternt (kursavgifter, oppdrag etc). Studietilbud som kun dekkes delvis gjennom kursavgifter, oppdragsmidler eller andre eksterne midler, vil både i den nasjonale modellen og i universitetsdirektørens forslag til intern modell få delvis uttelling for studiepoeng. Dersom studietilbudet f eks finansieres 60 % av eksterne midler og 40 % av Universitetet bevilgning, vil det gis uttelling for 40 % av de avlagte studiepoengene på studiet/emnet. Det understrekes videre at den omtalte endringen ikke påvirker fakultetenes samlede bevilgning umiddelbart. Ved etablering av ny utgangsposisjon (fastsetting av størrelsen på de ulike komponentene i fordelingsmodellen for hvert enkelt fakultet/enhet etter omleggingen) for 2006, vil fakultetenes reduksjon i studiepoengsuttellingen som følge av at eksternt finansierte studiepoeng utgår, motsvares av en tilsvarende økning i basisbevilgningen
.  

For øvrig gir fakulteter/enheter utrykk for at de ønsker å videreføre undervisningsbevilgningen i den interne fordelingsmodellen på 75 % av uttellingen i det nasjonale finansieringssystemet. Dette i samsvar med forslaget i sak S30-06. Universitetsdirektøren opprettholder forslaget fra sak S30-06 om å ikke gjøre endringer i undervisingsbevilgningen ut over at uttelling for eksternt finansierte studiepoeng bortfaller. 

Resultatbasert forskningsbevilgning

Flere av fakultetene/enhetene legger vekt på betydningen av å legge til grunn gjennomsnittet av resultatindikatorene for forskning over flere år for å unngå tilfeldige svingninger fra år til år i den resultatbaserte forskningsbevilgningen. Mat.-nat.fak. foreslår tre års gjennomsnitt i tråd med gjeldende interne modell og den tidligere nasjonale modellen. Etter justeringene i det nasjonale finansieringssystemet i 2006 benyttes det nå resultater kun fra det siste året nasjonalt. Universitetsdirektøren opprettholder forslaget om å legge til grunn resultatene fra de to siste årene for beregning av den resultatbaserte forskningsbevilgningen. Det vil gi større nærhet i tid mellom resultater og bevilgningsmessige konsekvenser enn et tre års snitt, samtidig som det også jevner ut tilfeldige årlige svingninger. F eks vil da bevilgningen i 2007 være basert på gjennomsnittet av oppnådde resultater i 2004 og 2005.

Fakultetene/enhetene stiller seg generelt sett positive til innføring av publiseringspoeng som resultatindikator i den interne budsjettfordelingsmodellen. SV-fak. mener at publiseringspoeng for 2004 bør regnes inn i grunnlaget for fastsetting av den nye utgangsposisjonen (2006-tall). Etter universitetsdirektørens vurdering er imidlertid kvaliteten i datagrunnlaget for publiseringspoeng for 2004 for dårlig til å kunne benyttes i fordelingsmodellen. Fra 2004 til 2005 økte UiTøs publiseringspoeng med 40 %. Dette skyldes etter direktørens syn en betydelig underrapportering i 2004, og økningen i 2005 gir derfor ikke uttrykk for økt vitenskapelig produksjon reelt sett, men må i all hovedsak ses på som en forbedring av kvaliteten på registrering av vitenskapelige publikasjoner i Frida (publikasjonsdatabasen). Publiseringspoeng for 2005 ligger derfor både til grunn for beregning av ny utgangsposisjon for 2006 og for beregning av budsjettfordelingen for 2007. Dette betyr i praksis at det er først ved den interne budsjettfordelingen for 2008 at publiseringspoengsindikatoren får bevilgningsmessige konsekvenser for fakultetene/enhetene. Da vil endringene i publiseringspoeng fra 2005 til 2006
 påvirke budsjettuttellingen. 

SV-fak. og Med.fak. ønsker å opprettholde uteksaminerte masterkandidater/profesjonskandidater som resultatindikator. Universitetsdirektøren ser at slike kandidatmidler vil kunne virke som et incentiv til å få studenter til å gjøre seg ferdig med masteroppgaven eller tilvarende oppgave. Imidlertid er antall masterkandidater/profesjonskandidater, etter direktørens syn, ikke noen god indikator på kvalitet og omfang på forskning. Dette er også begrunnelsen for at den er blitt tatt ut som indikator i den nasjonale modellen. Dersom masterkandidater/profesjonskandidater skal inngå som resultatindikator i den interne budsjettfordelingsmodellen, bør den i så fall sortere under undervisningsbevilgningen. Kandidatmidlene, slik det har vært praktisert, går til både studieprogram som tradisjonelt har hatt høy gjennomstrømningshastighet på masternivå (f eks medisin, farmasi, teknologifag), og til studieprogram med lav gjennomstrømningshastighet (SV- og humaniorafag). En generell tildeling av slike midler til alle typer kandidater på høyere nivå er derfor ikke noe treffsikkert virkemiddel for å øke gjennomstrømningshastigheten og antall uteksaminerte kandidater innenfor bestemte studieprogram med gjennomstrømningsproblemer. Både i gjeldende interne modell og i universitetsdirektørens forslag til justeringer i sak S30-06, gis det dessuten uttelling for studiepoeng på masternivå, herunder også for masteroppgaven. Etter en samlet vurdering opprettholder universitetsdirektøren forslaget fra sak 30-06 om å ta ut masterkandidater/profesjonskandidater som resultatindikator i den interne budsjettfordelingsmodellen. Fakultetene/enhetene har imidlertid frihet til selv å vurdere, ut fra behov og prioriteringer, hvorvidt de skal videreføre slike kandidatmidler ved fordeling av bevilgningen internt på fakultetet/enheten, selv om slike midler ikke inngår i den sentrale modellen. F eks kan deler av studiepoengsmidlene til fakultetet/enheten fordeles på bakgrunn av kandidater.

Mat-nat.fak. mener at universitetsdirektørens forslag til sats for tildeling av EU-midler i sak S30-06 er for lav i forhold til den nasjonale satsen, mens Hum.fak. og SV-fak., mener forskjellen mellom satsen for EU-midler (0,75 kr per tildelt krone) og for NFR-midler (0,14 kr per tildelt krone) er for stor. Forslag til intern sats for EU-midler i sak S30-06 utgjør 42 % av den nasjonale satsen i 2006 mens forslaget til intern sats for NFR-midler utgjør 107 % av nasjonal satsen i 2006. I universitetsdirektørens forslag i sak S30-06 var begrunnelsen for å sette EU-satsen i den interne fordelingsmodellen til 0,75 kr per tildelt krone, at satsen er tilstrekkelig høy til å anspore til innsats for å skaffe EU-midler, samtidig som det kan ses på som et bidrag til dekning av indirekte kostnader i EU-prosjekter. I gjeldende interne modell er EU-satsen på 0,14 kr per tildelt krone, og forslaget til justering av modellen innebærer altså en betydelig økning i forhold til tidligere. En tildeling på 1 mill i EU-midler gir altså 0,750 mill over statsbudsjettet for det aktuelle fakultet/enhet. På bakgrunn av diskusjonen i styret i møte 21. juni og høringsinnspillene foreslår universitetsdirektøren nå at satsen for NFR-midler økes til 0,30 kr per tildelt NFR-krone. Dette gir mindre differanse mellom satsene for EU- og NFR-midler internt samtidig som det isolert sett gir større uttelling for tildelte NFR-midler. Den samlede resultatbaserte forskningskomponenten vil dermed også øke på bekostning av basisbevilgningen. Dette innebærer at satsen for NFR-midler i den interne budsjettfordelingsmodellen utgjør 230 % av den nasjonale satsen i 2006. 

Flere fakulteter argumenter for at det bør gis uttelling for inntekter fra andre finansieringskilder enn NFR- og EU i den interne budsjettfordelingsmodellen. Bakgrunnen for at det gis uttelling nasjonalt for midler fra NFR- og EU er at tildeling av slike midler er basert på faglige kvalitetsvurderinger av søknader fra forskningsmiljøene, og at dette er kilder som i utgangspunkter dekker alle fagmiljø. Dersom det skal gis uttelling for inntekter fra andre kilder forutsetter dette at det ligger faglige kvalitetsvurderinger til grunn for tildelingen. Imidlertid vil en slik intern tildelingspraksis både kunne være ressurskrevende administrativt, og den vil favorisere fagmiljø med tilgang til store eksterne finansieringskilder utover NFR og EU. Da Universitetet som helhet ikke får mer midler totalt sett, vil dette i så fall innebære en overføring av statsbudsjettmidler fra fagmiljø med små eksterne midler til fagmiljø med store eksterne midler. Universitetsdirektøren fastholder forslaget om at kun EU- og NFR- midler skal regnes med i denne sammenheng. Dette er imidlertid ikke til hinder for at det kan gis uttelling for inntekter fra andre kilder enn NFR og EU ved de interne fordelingene ved fakultetene. Konkurranse om slike midler innenfor de samme fagmiljøene vil også i større grad skje på like vilkår enn mellom svært ulike fagmiljø (f eks medisin og humaniorafag). Universitetsdirektøren ser imidlertid at en ”favorisering” av NFR (også EU) fremfor andre finansieringskilder ved at det gis et så vidt stort sentralt bidrag som 0,30 kr per tildelt NFR-krone, kan føre til en uforholdmessig stor fokus og ressursinnsats rettet mot NFR som finansieringskilde for forskning, enn det som er hensiktsmessig og rimelig sett i forhold til andre aktuelle finansieringskilder for de ulike fagmiljøene.

Mat.-nat.fak foreslår at det foretas en omfordeling av midler mellom fakultetene/enhetene i forbindelse med innføring av publiseringspoeng i den interne budsjettfordelingsmodellen. Universitetsdirektøren fastholder imidlertid prinsippet fra forslaget i sak S30-06 om at selve den tekniske omleggingen av fordelingsmodellen ikke skal gi umiddelbare omfordelingseffekter i seg selv. Derimot vil utviklingen i resultatene over tid for det enkelte fakultet/enhet bestemme uttellingen for de ulike resultatkomponentene. Dette er samme prinsipp som ble anvendt ved innføring av den nye budsjettfordelingsmodellen i 2003, herunder innføring av studiepoeng som resultatkomponent. 

Konklusjon

Universitetsdirektøren foreslår altså kun èn endring i forhold til forslaget i styresak S30-06, nemlig at uttelling for NFR-midler økes fra 0,14 kr per tildelt NFR- krone til 0,30 kr per tildelt NFR-krone. Dette gir en økning både i denne resultatindikatoren isolerte sett og i den samlede resultatbaserte forskningsbevilgningen på om lag 25,5 mill i forhold til direktørens opprinnelige forslag i sak S30-06. Sammenliknet med faktisk uttelling i den resultatbaserte forskningskomponenten ved budsjettfordelingen for 2006, innebærer forslaget en økning på om lag 49 mill (fra 45,4 mill til 94,2 mill). Økningen medfører en tilsvarende reduksjon i basisbevilgningen til fakultetene/enhetene ved fastsetting av ny utgangsposisjon i 2006.

I det nasjonale finansieringssystemet for 2006 utgjorde gjennomsnittlig uttelling per NFR-krone 0,14 kr. Med en intern sats på 0,30 kr per NFR-krone innebærer dette at det gis mer enn dobbelt så høy uttelling for denne resultatindikatoren i den interne modellen enn i det nasjonale finansieringssystemet (230 % og 214 % for hhv 2006- og 2007-tall). Denne økningen i satsen for NFR-midler innebærer også at den resultatbaserte forskningsbevilgningen som helhet i den interne modellen, vil være større enn tilsvarende bevilgning i den nasjonale modellen. Dette vil innebære en omfordeling av statsbudsjettmidler til fakulteter/enheter med stor vekst i NFR-bevilgningen i årene fremover fra fakulteter/enheter med liten eller ingen slik vekst. Denne omfordelingseffekten vil være sterkere i den interne modellen enn det som det legges opp til i den nasjonale modellen. 

I 2006 utgjør resultatbevilgningen nasjonalt om lag 87 mill, mens uttellingen i den interne modellen nå vil utgjøre om lag 94 mill (dvs 108 % i forhold til nasjonal modell). 

Universitetsdirektøren reviderte forslag i dette saksfremlegget bryter med prinsippet i universitetsdirektørens forslag i sak S30-06 om at den resultatbaserte forskningsbevilgningen internt samlet skal utgjøre om lag 75 % av den resultatbaserte forskningsbevilgningen i den nasjonale modellen. Universitetsdirektørens nye reviderte forslag må ses i sammenheng med styrets signaler om økt resultatfinansiering i møte 21. juni, og kommentarer fra enkelte fakulteter om at forskjellen mellom uttellingen for NFR-midler og EU- midler ikke bør være for stor. Universitetsdirektøren har imidlertid vært i tvil om en slik økning i den samlede resultatfinansieringen er forsvarlig, og har også vurderte å foreslå reduksjon i satsene for andre resultatkomponenter for å motvirke økningen i NFR-satsen. 

I vedlegg 10 er det foretatt beregninger som viser hvordan uttellingen ville vært for de ulike resultatindikatorene i den interne budsjettmodellen dersom de nye satsene som foreslås i dette saksfremlegget hadde vært lagt til grunn for beregningene de ulike årene. Som grunnlag for beregningene i vedlegg 10 er de faktiske resultatene for årene 2000-2005 lagt til grunn. På grunn av manglende datagrunnlag fra tidligere år er det ikke gjort beregning av utviklingen i publiseringspoeng. Etter universitetsdirektørens syn viser beregningene at svingningene i bevilgningene i årene fremover ikke vil være uforsvarlige store dersom de årene beregningene er basert på, også er representative for utviklingen i årene fremover. Etter direktørens syn er balansen mellom resultatkomponentene og basisbevilgningen i modellen tilstrekkelig ivaretatt slik at de årlige sviningene i bevilgningene til fakultetene/enhetene ikke blir uforholdsmessig store. 
Dersom Universitetet sentralt går inn med egenandeler i NFR- og EU-finansierte prosjekter, må  uttelling for slike eksterne prosjektinntekter, etter direktørens syn, tas med i vurdering av størrelsen på sentral egenandel. Dette fordi disse resultatmidlene nå vil utgjør betydelige beløp og må derfor inngå i beregningen av totalfinansieringen av slike prosjekter. Ved f eks beregning av eventuelle sentrale egenandeler i de nye sentrene for forskningsdrevet innovasjon (SFI) og eventuelle nye sentre for fremragende forskning (SFF), må dette tas hensyn til. Det samme gjelder ved finansiering Universitets egenandel ved tildeling av midler til avansert vitenskapelig utstyr fra NFR, der NFR normalt krever at institusjonen selv skal dekke 20 % av investeringsutgiften. 

Den resultatbaserte forskningsbevilgningen i den interne budsjettfordelingsmodellen er basert på faste priser per resultatenhet og uttellingen fra et år til det neste avhenger kun av egne resultater. Uttellingen i den nasjonale modellen avhenger imidlertid av relativ resultatoppnåelse, det vil si at uttellingen avhenger både av egne resultater og andre institusjoners resultater. Det vil da kunne oppstå situasjoner der fakultetenes/enhetene samlet sett får økt resultatuttelling i forskningsbevilgningen i den interne modellen, mens Universitetet får en reduksjon i forskningsbevilgningen i det nasjonale finansieringssystemet. Denne reduksjonen må da tas i basisbevilgningen til fakultetene/enhetene. 

Selv om ikke resultatene til det enkelte fakultet/enhet vil variere vesentlige fra år til år, vil de årlige resultatene for det enkelte institutt kunne variere betydelig.  Dette må fakultetene/enhetene ta hensyn til ved de interne fordelingen av bevilgningen mellom fagmiljøene. Store svingninger i instituttenes og fagmiljøer tildelinger fra år til år vil stimulere til avsetninger og sparing. Dette vil igjen ha effekt på de totale avsetningene til Universitetet. 

Som det fremgår av dette saksfremlegget foreslå den resultatbaserte forskningsbevilgningen i den interne modellen økt, og selv om den ikke vil være på samme størrelse undervisningsbevilgningen utgjør den nå et relativt stort beløp. I motsetning til undervisningsbevilgningen er ikke forskningsbevilgningen basert på kostnadsvurderinger. Det vil si at den i hovedsak er en incentiv- og premieringsmodell. Universitetsdirektøren har imidlertid i vurderingen lagt til grunn at de indirekte kostnadene ved EU-prosjekter er større enn ved NFR-prosjekter og at dette gjenspeiles i forholdet mellom satsene for disse to finansieringskildene. Satsen på 0,30 kr per tildelt NFR-krone, vil i mange tilfeller være en overkompensasjon i forhold til fakultetene/enhetenes faktiske kostnader ut over den tildeling som gis fra NFR.

Vedleggene 13 og 14 viser universitetsdirektørens reviderte forslag til ny utgangsposisjon for fordeling av bevilgningen for 2006 i henholdsvis kroner og prosent.  

Tabellen under viser universitetsdirektørens forslag til priser/uttelling per resultatenhet for de ulike resultatindikatorene ved fastsetting av ny utgangsposisjon for 2006 i forbindelse med justering av den resultatbaserte forskningsbevilgningen. Til sammenlikning vises gjennomsnittsatsene i det nasjonale finansieringssystemet i 2006 og 2007, samt satsene i den interne modellen i prosent av den nasjonale modellen. 

	
	Intern budsjettfordelingsmodell
	Nasjonalt finansieringssystem

	
	Direktørens reviderte forslag 
	Beløp
	Prosent

	Resultatindikatorer
	
	2006
	2007
	2006
	2007

	Uteksaminerte doktorgradskandidater
	330 000 kr
	460 000
	436 000
	72 %
	76 %

	Publiseringspoeng
	28 000 kr 
	45 600
	40 000
	62 %
	70 %

	EU-midler
	0,75 kr 
	1,79
	1,62
	42 %
	46 %

	NFR- midler
	0,30 kr 
	0,13
	0,14
	230 %
	214 %


Universitetsdirektøren vil legge opp til en videreføring av de nominelle satsene for 2006, slik de fremgår av tabellen over, ved fordelingen av bevilgningen over statsbudsjettet for 2007. Det tas altså ikke sikte på noen prisjustering av satsene for doktorgradskandidater og publiseringspoeng, noe som må ses i sammenheng med at de nasjonale gjennomsnittsatsene er blitt redusert. 

Forslag til vedtak

1. Undervisningsbevilgningen og den resultatbaserte forskningsbevilgningen i den interne budsjettfordelingsmodellen justeres i tråd med universitetsdirektørens forslag i dette saksfremlegget.


2. Det fastsettes en ny utgangsposisjon for den interne budsjettfordelingsmodellen for 2006 i samsvar med tabellen i vedlegg 13.

 Tromsø, 11.10.2006

	Lasse Lønnum
	

	universitetsdirektør
	

	
	Håvard Bekkelund

	
	personal- og økonomidirektør


Vedlegg: 

1. Saksfremlegg i sak S30- 06 i møte 21. juni 

2. Høringsbrev til fakultetetene/enhetene av 8. juli 

3. Høringssvar NFH

4. Høringssvar Mat.-nat.fak.

5. Høringssvar Hum.fak.

6. Høringssvar SV-fak.

7. Høringssvar Med.fak.

8. Høringssvar Jur.fak.

9. Høringssvar UB

10. Beregninger/simuleringer av resultatbasert forskningsbevilgning.

11. Faktisk fordeling 2006 – i kroner

12. Faktisk fordeling 2006 – i prosent

13. Ny utgangsposisjon for 2006 – i henhold til justert modell – i kroner

14. Ny utgangsposisjon for 2006 – i henhold til justert modell – i prosent

15. Grunnlagsdata for beregning/simulering av resultatbasert forskningsbevilgning.

� Ved om lag samme antall eksternt finansierte studiepoeng i årene fremover som i 2004 (grunnlag for bevilgning for 2006), vil ikke endringen i modellen ha økonomiske konsekvenser for samlet tildeling til fakultetet/enheten. Dersom antall slike studiepoeng øker, vil fakultetet/enheten tape på omleggingen, og motsatt, ved en nedgang i slike studiepoeng vil fakultetet/enheten vinne økonomisk på omleggingen.


� Publiseringspoeng utgjør pga mangelfullt datagrunnlag et midlertidig unntak fra hovedregelen om bruk av to års gjennomsnitt for beregning av resultatindikatorene for forskning. Ved fordelingen for 2008 vil gjennomsnitt av årene publiseringspoeng 2005 og 2006 legges til grunn for beregningen. 

